SPECTRUM VOCAL BAND 
Творчески биографии на членовете

Боряна Йорданова (сопран) е певица и актриса. Родена е в София. Изявите ѝ на български и международни фестивални музикални сцени започват в детските ѝ години. През 2007 година завършва “Поп пеене” в Нов Български Университет и през 2012 продължава образованието си в Магистърска програма "Актьорско майсторство за театър и кино" в НАТФИЗ "Кръстьо Сарафов". През 2007 година участва в майсторския клас по пеене на джаз певицата Вики Алмазиду. Играе в различни постановки, мюзикъли и музикални спектакли на Музикалния театър ("Държавен музикален и балетен център - обединение на Национален Музикален Театър „Стефан Македонски“ и балет „Арабеск“."), Общински театър Кюстендил, Театрално музикален център – Разград, Софийска опера и балет. Музикалните ѝ изяви са свързани със суинг квартета Ginger Groove от 2011 година, с акапелна група Spectrum Vocal Band от 2012 и като гост в различни музикални проекти на Венцислав Благоев, Биг Бенда на БНР, композитора Росалин Наков и изявени артисти от българската музикална сцена. С тях има участия на различни фестивали – "Дикси джаз фест" Велико Търново, "Джаз Форум Стара Загора", "Jazz под звездите на Деветашкото плато", "Международен Джаз Фестивал – Банско" и др. 
Весела Морова (алт) е певица, отдадена на джаза, импровизацията, акапелната музика и латин джаза. Родена е в Габрово, където прави и първите си стъпки в джаз музиката. По-късно заминава за САЩ и изучава пеене в музикалния колеж “Бъркли” в Бостън. От 2012 г. насам Весела следва професионалния си път в България, като освен член на Spectrum Vocal Band е и солист на биг бендове, оркестри, и собствени джаз формации. Представяла е музикални проекти на фестивални и клубни сцени в цялата страна – “Международен Джаз Фестивал – Банско”, “Аполония”, “Варненско лято” и други. Два пъти концертира като гост-солист в гр. Катовице, Полша, по покана на “Дамски салонен оркестър – Катовице”. Участва и като солист в продукцията “Фантомите на мюзикъла” на Държавна опера Стара Загора през 2015 г. През 2016 г. издава албум – “Нощ в джаз клуба” – с музиката на пианиста/композитор Любомир Денев и неговия квартет. През 2018 г. завършва магистратура в НМА “Панчо Владигеров” и в момента е и преподавател по поп и джаз пеене в “АМТИИ – Пловдив”. 

Даниел Николов (тенор) е роден през 1998 г. в град Стара Загора. От малък проявява интерес към музиката и започва да се занимава с пеене като част от ДМФ „Звездопад” с ръководител Марияна Димитрова. Няколко години по-късно стартира уроци и по пиано. В тийнейджърските си години участва в множество конкурси, фестивали и концерти като индивидуален изпълнител или като член на различни формации. Става част от телевизионния музикален формат “Гласът на България”. Няколко години е вокалист на Overground Brass Band, с които обикаля клубни и фестивални сцени в България. Завършва НУМСИ „Христина Морфова” със специалност „Поп и джаз пеене“ при Надя Тончева и малко след това преподава временно там. През последните години в музикалното училище се запалва по джаза и решава да кандидатства в консерваторията Prince Claus в Грьонинген, Нидерландия, където понастоящем учи за бакалавърска степен със специалност джаз вокал. Участва в майсторските класове на JD Walter, David Linx, Kurt Elling, Alexis Cole. 

Янко Янков (баритон) е певец, диригент, композитор и аранжор на популярна и църковна музика. Музикалният му вкус е оформен под влияние на стиловете Pop, Rock, R&B, Funk, Soul, Jazz, български фолклор. Роден е през 1984 г. и от 5-годишен свири на пиано. След завършване на математическа гимназия и икономически университет, изучава хорово дирижиране и музикална педагогика в НМА “Проф. П. Владигеров”. Професионалните му занимания включват преподавателска дейност (пеене и солфеж), участия в студийни записи като сесиен музикант, вокално-танцова и сценична дейност в мюзикълния жанр. Инициатор и съосновател е на редица вокални солистични ансамбли, най-значимият от които е Spectrum Vocal Band. Заедно с художествено-естетическия аспект, той отдава особено внимание на смисъла на текста и посланието, които дадена песен има за цел да предаде на слушателя. Това му разбиране предопределя звученето на музиката и текстовете му, включени в дебютния албум на групата – в тях са заложени въпроси, търсения, стремежи с общочовешка валидност и значение. 

Константин Бейков (бас) е роден през 1993 г. в семейство на музиканти. От 6- годишен, в продължение на почти 8 години, изучава пиано в Детската школа към НМУ "Л. Пипков" в София. Завършва Класическата гимназия, но любовта към музиката и работата с певци го отвежда към Музикалната академия, където завършва  “Хорово дирижиране”. От малък се увлича от акапелно пеене, поради което още от гимназиалните си години взима участие в хорови проекти и камерни ансамбли. През последните няколко сезона участва успоредно в няколко акапелни формации в различни жанрове – поп, джаз, фолклор, църковна и стара музика. Често работи като сесиен изпълнител – в ансамбъл или солово – в различни студийни проекти в разнообразни жанрове. Във фокуса на артистичната му дейност е работата със Spectrum Vocal Band, където изпълнява басовата партия и бийтбокс, композира и аранжира голяма част от репертоара на групата. 
